CELEX: 32020D1320
Language: hr
Date: 2020-09-22 00:00:00
Title: Provedbena odluka Komisije (EU) 2020/1320 оd 22. rujna 2020. o izmjeni Provedbene odluke (EU) 2018/1986 o uspostavi posebnih programa kontrole i inspekcije za određene vrste ribolova

23.9.2020   
               
               
                  HR
               
               
                  Službeni list Europske unije
               
               
                  L 309/8
               
            
         PROVEDBENA ODLUKA KOMISIJE (EU) 2020/1320
         оd 22. rujna 2020.
         o izmjeni Provedbene odluke (EU) 2018/1986 o uspostavi posebnih programa kontrole i inspekcije za određene vrste ribolova
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (1), a posebno njezin članak 95.,
         uzimajući u obzir Uredbu (EU) 2019/473 Europskog parlamenta i Vijeća od 19. ožujka 2019. o Europskoj agenciji za kontrolu ribarstva (2), a posebno njezin članak 17. stavak 1.,
         budući da:
         
                     (1)
                  
                  
                     Uredbom (EZ) br. 1224/2009 utvrđena su pravila za kontrolu aktivnosti obuhvaćenih zajedničkom ribarstvenom politikom koje se obavljaju na području država članica ili u vodama Unije ili ih obavljaju ribarska plovila Unije ili, ne dovodeći u pitanje primarnu odgovornost države članice koja je država zastave, državljani država članica.
                  
               
                     (2)
                  
                  
                     U skladu s člankom 95. te uredbe Provedbenom odlukom Komisije (EU) 2018/1986 (3) predviđeni su posebni programi kontrole i inspekcije za određene vrste ribolova i morske bazene.
                  
               
                     (3)
                  
                  
                     Kako bi se uzele u obzir nedavno donesene Unijine mjere očuvanja i upravljanja u području ribarstva (4) i preporuke (5) Opće komisije za ribarstvo Sredozemlja (GFCM), područje primjene Provedbene odluke (EU) 2018/1986 o uspostavi posebnih programa kontrole i inspekcije za određene vrste ribolova u Sredozemnom i Crnome moru trebalo bi proširiti na ribolov kojim se iskorištavaju oslić, dubinska kozica, svijetlocrvena kozica, velika crvena kozica, škamp, trlja blatarica, rumenac okan, list obični, crveni koralj, lampuga i papalina. Radi jasnoće potrebno je utvrditi definiciju Jonskog, Levantskog i Alboranskog mora.
                  
               
                     (4)
                  
                  
                     Predmetne države članice, prema potrebi, obavljaju zajedničke aktivnosti inspekcije i nadzora, u skladu s planovima o zajedničkom korištenju sredstava koje je utvrdila Europska agencija za kontrolu ribarstva na temelju članaka 9. i 10. Uredbe (EU) 2019/473. Kako bi mogla ispuniti svoje obveze iz Uredbe (EZ) br. 1224/2009 i članka 17. stavka 1. Uredbe (EU) 2019/473, Komisija bi trebala imati pristup informacijama razmijenjenima u okviru zajedničkih aktivnosti inspekcije i nadzora.
                  
               
                     (5)
                  
                  
                     Provedbenu odluku (EU) 2018/1986 trebalo bi stoga na odgovarajući način izmijeniti.
                  
               
                     (6)
                  
                  
                     Mjere predviđene ovom Odlukom u skladu su s mišljenjem Odbora za ribarstvo i akvakulturu,
                  
               DONIJELA JE OVU ODLUKU:
         
            Članak 1.
            Članak 10. Provedbene odluke (EU) 2018/1986 mijenja se kako slijedi:
            
                        (1)
                     
                     
                        u članku 1. prvi podstavak zamjenjuje se sljedećim:
                        
                           „1.   Za potrebe provedbe posebnih programa kontrole i inspekcije svaka predmetna država članica osigurava elektroničku razmjenu podataka koji se odnose na ribolovne aktivnosti i aktivnosti povezane s ribolovom koje su obuhvaćene posebnim programima kontrole i inspekcije s drugim predmetnim državama članicama i EFCA-om. Komisija ima pristup podacima razmijenjenima u skladu s ovim podstavkom.”;
                        
                     
                  
                        (2)
                     
                     
                        stavak 2. zamjenjuje se sljedećim:
                        
                           „2.   Podaci koji se razmjenjuju u skladu sa stavkom 1. mogu uključivati osobne podatke. Kako bi ispunile svoje zadaće i obveze iz posebnih programa kontrole i inspekcije, EFCA, Komisija i države članice mogu obrađivati osobne podatke kojima imaju pristup u skladu sa stavkom 1. U skladu s člankom 5. Uredbe (EU) 2016/679 i člankom 4. Uredbe (EU) 2018/1725 EFCA, Komisija i države članice poduzimaju mjere kako bi osigurale odgovarajuću zaštitu osobnih podataka.”;
                        
                     
                  
                        (3)
                     
                     
                        stavak 6. zamjenjuje se sljedećim:
                        
                           „6.   EFCA, Komisija i tijela država članica osiguravaju sigurnost obrade osobnih podataka koja se provodi na temelju ove Odluke. EFCA i tijela država članica surađuju u obavljanju zadaća povezanih sa sigurnošću.”;
                        
                     
                  
                        (4)
                     
                     
                        stavak 7. zamjenjuje se sljedećim:
                        
                           „7.   EFCA, Komisija i države članice poduzimaju mjere za osiguravanje odgovarajuće zaštite povjerljivosti informacija primljenih na temelju ove Odluke u skladu s člankom 113. Uredbe (EZ) br. 1224/2009.”.
                        
                     
                  
         
            Članak 2.
            Prilozi I. i II. Provedbenoj odluci (EU) 2018/1986 zamjenjuju se tekstom iz Priloga ovoj Odluci.
         
         
            Članak 3.
            Ova Odluka stupa na snagu trećeg dana od dana objave u Službenom listu Europske unije.
         
         
            Sastavljeno u Bruxellesu 22. rujna 2020.
            
               
                  Za Komisiju
               
               Virginijus SINKEVIČIUS
               
                  Član Komisije
               
            
         
         
            (1)  SL L 343, 22.12.2009., str. 1.
         
         
            (2)  SL L 83, 25.3.2019., str. 18.
         
         
            (3)  Provedbena odluka Komisije (EU) 2018/1986 оd 13. prosinca 2018. o uspostavi posebnih programa kontrole i inspekcije za određene vrste ribolova te o stavljanju izvan snage provedbenih odluka 2012/807/EU, 2013/328/EU, 2013/305/EU i 2014/156/EU (SL L 317, 14.12.2018., str. 29.).
         
            (4)  Uredba (EU) 2019/1022 Europskog parlamenta i Vijeća od 20. lipnja 2019. o uspostavi višegodišnjeg plana za ribarstvo koje iskorištava pridnene stokove u zapadnom Sredozemnome moru i izmjeni Uredbe (EU) br. 508/2014 (SL L 172, 26.6.2019., str 1.).
         
            (5)  Preporuka GFCM/43/2019/2 o planu upravljanja za održivo iskorištavanje rumenca okana u Alboranskome moru (geografska potpodručja od 1 do 3), Preporuka GFCM/43/2019/5 o višegodišnjem planu upravljanja za održivi ribolov pridnenih vrsta u Jadranskome moru (geografska potpodručja 17 i 18), Preporuka GFCM/43/2019/6 o mjerama upravljanja za održivi ciljani koćarski ribolov velike crvene kozice i svijetlocrvene kozice u Sicilijanskom prolazu (geografska potpodručja 12, 13, 14, 15 i 16), Preporuka GFCM/43/2019/4 o planu upravljanja za održivo iskorištavanje crvenog koralja u Sredozemnome moru i Preporuka GFCM/43/2019/1 o mjerama upravljanja za upotrebu usidrenih uređaja za privlačenje ribe u ribolovu lampuge u Sredozemnome moru.
      
      
         
            PRILOG
            
               
                  
                     „PRILOG I.
                     
                        POJEDINOSTI O POSEBNOM PROGRAMU KONTROLE I INSPEKCIJE ZA RIBOLOV KOJIM SE ISKORIŠTAVAJU VRSTE OBUHVAĆENE ICCAT-om (1)
                        U ISTOČNOM ATLANTIKU I SREDOZEMNOME MORU TE ZA RIBOLOV ODREĐENIH PRIDNENIH I PELAGIČNIH VRSTA U SREDOZEMNOME MORU
                     
                     
                        (1)   
                        Posebni program kontrole i inspekcije obuhvaća geografska područja definirana kako slijedi:
                        
                                    (a)
                                 
                                 
                                    „istočni Atlantik” znači potpodručja 7, 8, 9 i 10 Međunarodnog vijeća za istraživanje mora (ICES (2)), kako su definirana u Prilogu III. Uredbi (EZ) br. 218/2009 Europskog parlamenta i Vijeća (3) te zona FAO-a (4) 34.1.2;
                                 
                              
                                    (b)
                                 
                                 
                                    „Sredozemno more” znači potpodručja FAO-a 37.1, 37.2 i 37.3 ili geografska potpodručja od 1 do 27 kako su definirana u Prilogu I. Uredbi (EU) br. 1343/2011 Europskog parlamenta i Vijeća (5);
                                 
                              
                                    (c)
                                 
                                 
                                    „sjeverno Jadransko more” i „južno Jadransko more” znači geografska potpodručja 17 i 18 kako su definirana u Prilogu I. Uredbi (EU) br. 1343/2011;
                                 
                              
                                    (d)
                                 
                                 
                                    „Sicilijanski prolaz” znači geografska potpodručja 12, 13, 14, 15 i 16 kako su definirana u Prilogu I. Uredbi (EU) br. 1343/2011;
                                 
                              
                                    (e)
                                 
                                 
                                    „Jonsko more” znači geografska potpodručja 19, 20 i 21 kako su definirana u Prilogu I. Uredbi (EU) br. 1343/2011;
                                 
                              
                                    (f)
                                 
                                 
                                    „Levantsko more” znači geografska potpodručja 24, 25, 26 i 27 kako su definirana u Prilogu I. Uredbi (EU) br. 1343/2011;
                                 
                              
                                    (g)
                                 
                                 
                                    „Alboransko more” znači geografska potpodručja od 1 do 3 kako su definirana u Prilogu I. Uredbi (EU) br. 1343/2011.
                                 
                              
                     
                        (2)   
                        
                           Predmetne države članice jesu Hrvatska, Cipar, Francuska, Grčka, Italija, Malta, Portugal, Slovenija i Španjolska.
                        
                     
                     
                        (3)   
                        U obzir se uzimaju sljedeće vrste ribolova:
                        
                                    —
                                 
                                 
                                    ribolov (uključujući rekreacijski) kojim se iskorištavaju stokovi plavoperajne tune u istočnom Atlantiku i Sredozemnome moru,
                                 
                              
                                    —
                                 
                                 
                                    ribolov (uključujući rekreacijski) kojim se iskorištava iglun u Sredozemnome moru,
                                 
                              
                                    —
                                 
                                 
                                    ribolov kojim se iskorištava tunj dugokrilac u Sredozemnome moru,
                                 
                              
                                    —
                                 
                                 
                                    ribolov kojim se iskorištavaju srdela i inćun u sjevernom i južnom Jadranskome moru,
                                 
                              
                                    —
                                 
                                 
                                    ribolov kojim se iskorištava oslić (Merluccius merluccius) u Sicilijanskom prolazu i na potpodručjima GFCM-a 1, 5, 6, 7, 9, 10 i 11 te u sjevernom i južnom Jadranskome moru,
                                 
                              
                                    —
                                 
                                 
                                    ribolov kojim se iskorištava dubinska kozica (Parapenaeus longirostris) u Sicilijanskom prolazu i na potpodručjima GFCM-a 1, 5, 6, 9, 10 i 11 te u sjevernom i južnom Jadranskome moru,
                                 
                              
                                    —
                                 
                                 
                                    ribolov kojim se iskorištavaju dubinske kozice u Levantskom i Jonskome moru,
                                 
                              
                                    —
                                 
                                 
                                    ribolov kojim se iskorištava svijetlocrvena kozica (Aristeus antennatus) na potpodručjima GFCM-a 1, 5, 6 i 7 te u Sicilijanskom prolazu,
                                 
                              
                                    —
                                 
                                 
                                    ribolov kojim se iskorištava velika crvena kozica (Aristaeomorpha foliacea) na potpodručjima GFCM-a 9, 10 i 11 te u Sicilijanskom prolazu,
                                 
                              
                                    —
                                 
                                 
                                    ribolov kojim se iskorištava škamp (Nephrops norvegicus) na potpodručjima GFCM-a 5, 6, 9 i 11 te u sjevernom i južnom Jadranskome moru,
                                 
                              
                                    —
                                 
                                 
                                    ribolov kojim se iskorištava trlja blatarica (Mullus barbatus) na potpodručjima GFCM-a 1, 5, 6, 7, 9, 10 i 11 te u sjevernom i južnom Jadranskome moru,
                                 
                              
                                    —
                                 
                                 
                                    ribolov kojim se iskorištava rumenac okan u Alboranskome moru,
                                 
                              
                                    —
                                 
                                 
                                    ribolov kojim se iskorištava list obični na potpodručju GFCM-a 17,
                                 
                              
                                    —
                                 
                                 
                                    ribolov kojim se iskorištava crveni koralj u Sredozemnome moru,
                                 
                              
                                    —
                                 
                                 
                                    ribolov kojim se iskorištava lampuga u međunarodnim vodama Sredozemnog mora,
                                 
                              
                                    —
                                 
                                 
                                    ribolov kojim se iskorištava jegulja vrste Anguilla anguilla u vodama Unije u Sredozemnome moru,
                                 
                              
                                    —
                                 
                                 
                                    ribolov kojim se iskorištavaju vrste obuhvaćene obvezom iskrcavanja u skladu s člankom 15. Uredbe (EU) br. 1380/2013 Europskog parlamenta i Vijeća.
                                 
                              
                     
                        (4)   
                        Ciljna referentna mjerila za inspekcijske preglede
                        Države članice navedene u točki 2. ovog Priloga primjenjuju sljedeća referentna mjerila:
                        
                                    (a)
                                 
                                 
                                    inspekcijski pregledi na moru:
                                    na godišnjoj razini najmanje 60 % ukupnih inspekcijskih pregleda na moru (isključujući nadzor iz zraka) provodi se na ribarskim plovilima koja pripadaju segmentima flote svrstanima u dvije kategorije s najvišom razinom rizika, utvrđene u skladu s člankom 5. stavkom 1. i člankom 5. stavkom 2., uz prikladnu i razmjernu pokrivenost svakog od tih segmenata flote;
                                 
                              
                                    (b)
                                 
                                 
                                    inspekcijski pregledi pri iskrcaju (inspekcijski pregledi u lukama i prije prve prodaje):
                                    na godišnjoj razini najmanje 60 % ukupnih inspekcijskih pregleda pri iskrcaju provodi se na ribarskim plovilima koja pripadaju segmentima flote svrstanima u dvije kategorije s najvišom razinom rizika, utvrđene u skladu s člankom 5. stavkom 1. i člankom 5. stavkom 2., uz prikladnu i razmjernu pokrivenost svakog od tih segmenata flote.
                                 
                              
                                    (c)
                                 
                                 
                                    inspekcijski pregledi klopki i ribogojilišta povezani s ribolovom kojim se iskorištavaju stokovi plavoperajne tune u istočnom Atlantiku i Sredozemnome moru:
                                    na godišnjoj razini inspekcijskim pregledima podvrgava se 100 % aktivnosti stavljanja u kaveze i prijenosa u klopkama i ribogojilištima, uključujući vraćanje ribe u vodu.
                                 
                              
                  
               
               
                  
                     „PRILOG II.
                     
                        POJEDINOSTI O POSEBNOM PROGRAMU KONTROLE I INSPEKCIJE ZA ODREĐENE VRSTE RIBOLOVA U CRNOME MORU
                     
                     
                        (1)   
                        Posebni program kontrole i inspekcije obuhvaća geografska područja definirana kako slijedi:
                        vode Unije u Crnome moru, pri čemu „Crno more” znači geografsko potpodručje 29 GFCM-a (Opća komisija za ribarstvo Sredozemlja) kako je definirano u Prilogu I. Uredbi (EU) br. 1343/2011.
                     
                     
                        (2)   
                        
                           Predmetne države članice jesu Bugarska i Rumunjska.
                        
                     
                     
                        (3)   
                        U obzir se uzimaju sljedeće vrste ribolova:
                        
                                    —
                                 
                                 
                                    ribolov kojim se iskorištava romb u Crnome moru,
                                 
                              
                                    —
                                 
                                 
                                    ribolov kojim se iskorištava papalina u Crnome moru,
                                 
                              
                                    —
                                 
                                 
                                    ribolov kojim se iskorištavaju vrste obuhvaćene obvezom iskrcavanja u skladu s člankom 15. Uredbe (EU) br. 1380/2013.
                                 
                              
                     
                        (4)   
                        Ciljna referentna mjerila za inspekcijske preglede
                        Države članice navedene u točki 2. ovog Priloga primjenjuju sljedeća referentna mjerila:
                        
                                    (a)
                                 
                                 
                                    inspekcijski pregledi na moru:
                                    na godišnjoj razini najmanje 60 % ukupnih inspekcijskih pregleda na moru (isključujući nadzor iz zraka) provodi se na ribarskim plovilima koja pripadaju segmentima flote svrstanima u dvije kategorije s najvišom razinom rizika, utvrđene u skladu s člankom 5. stavkom 1. i člankom 5. stavkom 2., uz prikladnu i razmjernu pokrivenost svakog od tih segmenata flote;
                                 
                              
                                    (b)
                                 
                                 
                                    inspekcijski pregledi pri iskrcaju (inspekcijski pregledi u lukama i prije prve prodaje):
                                    na godišnjoj razini najmanje 60 % ukupnih inspekcijskih pregleda pri iskrcaju provodi se na ribarskim plovilima koja pripadaju segmentima flote svrstanima u dvije kategorije s najvišom razinom rizika, utvrđene u skladu s člankom 5. stavkom 1. i člankom 5. stavkom 2., uz prikladnu i razmjernu pokrivenost svakog od tih segmenata flote.
                                 
                              
                  
               ”
            
               (1)  Međunarodna komisija za očuvanje atlantskih tuna.
            
               (2)  Zone ICES-a (Međunarodno vijeće za istraživanje mora) definirane su u Uredbi (EZ) br. 218/2009 Europskog parlamenta i Vijeća od 11. ožujka 2009. o podnošenju statističkih podataka o nominalnom ulovu država članica koje obavljaju ribolov u sjeveroistočnom Atlantiku (SL L 87, 31.3.2009., str. 70.).
            
               (3)  Uredba (EZ) br. 218/2009 Europskog parlamenta i Vijeća od 11. ožujka 2009. o podnošenju statističkih podataka o nominalnom ulovu država članica koje obavljaju ribolov u sjeveroistočnom Atlantiku (SL L 87, 31.3.2009., str. 70.).
            
               (4)  Organizacija UN-a za hranu i poljoprivredu.
            
               (5)  Uredba (EU) br. 1343/2011 Europskog parlamenta i Vijeća od 13. prosinca 2011. o određenim odredbama za ribolov u području Sporazuma o GFCM-u (Opća komisija za ribarstvo Sredozemlja) i o izmjeni Uredbe Vijeća (EZ) br. 1967/2006 o mjerama upravljanja za održivo iskorištavanje ribolovnih resursa u Sredozemnom moru (SL L 347, 30.12.2011., str. 44.).